POPFแจก9.7% เล็งซื้ออาคารเพิ่ม
กองทุนอสังหาฯ ไพรม์ออฟฟิศปีเดียวแจก 9.7% เล็งลงทุนอาคาร สนง.เพิ่มขนาดกองทุน
24 เม.ย. 2555

กองทุนอสังหาฯ ไพรม์ออฟฟิศปีเดียวแจก 9.7% เล็งลงทุนอาคาร สนง.เพิ่มขนาดกองทุน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า กองทุนรวมสิทธิการเช่าอสังหาริมทรัพย์ไพรม์ออฟฟิศ (POPF) ให้ผลตอบแทนเงินปันผลในรอบปีอยู่ที่ 9.7% ของราคาเสนอขายครั้งแรก โดยที่ผ่านมาจ่ายเงินปันผล 3 ครั้ง รวม 0.7239 บาทต่อหน่วย คิดเป็นมูลค่าเงินปันผลรวม 247 ล้านบาท
“ทรัพย์สินกองทุนทั้งอาคารยูบีซี 2 และอาคารเพลินจิตเซ็นเตอร์ อยู่ใจกลางธุรกิจสำคัญ ทำให้มีอัตราการเช่าพื้นที่เกือบ 100% ในปีที่ผ่านมา และสร้างรายได้อย่างต่อเนื่อง” นางโชติกา กล่าว
ณ วันที่ 19 เม.ย. 2555 กองทุนมีมูลค่าหน่วยลงทุน 10.60 บาท จากราคาเสนอขายครั้งแรก 10 บาท หรือคิดเป็นกำไรที่ยังไม่ได้เกิดขึ้นถึง 6% บนราคาหน่วยลงทุน
นางโชติกา กล่าวว่า ในอนาคตบริษัทมีนโยบายเพิ่มขนาดกองทุนให้ใหญ่ขึ้น โดยอยู่ระหว่างเลือกอาคารสำนักงานให้เช่าที่มีศักยภาพทำเลที่ดี เพื่อสร้างผลตอบแทนรวม
ทั้งนี้ CB Richard Ellis มองทิศทางตลาดสำนักงานยังดี เนื่องจาก 3 ปีข้างหน้าพื้นที่สำนักงานใหม่ที่จะถูกสร้างขึ้นมีจำกัดและส่วนใหญ่จะอยู่นอกเขตศูนย์กลางธุรกิจของกรุงเทพฯ ซึ่งจะส่งผลดีต่อพื้นที่สำนักงานเดิมที่อยู่ในศูนย์กลางธุรกิจสามารถเพิ่มอัตราค่าเช่า